उसके बाद सूक्ष्‍म जलपान का आयोजन था । सभी आमंत्रित व्‍यक्‍ति उस हाल की ओर मुड़ गये । क्‍योंकि मुझे एक अन्‍यत्र स्‍थान पर काम था मैने संस्‍था की अन्‍य महिलाओं से विदा मांगी । सभी का आग्रह था कि आप भी कुछ ले लें लेकिन मैने शालीनता पूर्वक मना कर दिया । बाहर पार्किंग से मैने अपना स्‍कूटर निकाला मुख्‍य द्वार पर खड़े दरबान ने मुझे नमस्‍ते किया । मैं मुख्‍य द्वार से बाहर आ गया । सड़क पर वही बच्‍चे खड़े थे किसी के हाथ में ब्रश और पालिस की डब्‍बी थी । किसी के कन्‍धे पर कूड़े से भरा थैला था । किसी के हाथ में गाड़ी साफ करने का झाड़न था । कोई कोई तो पेन्‍ट और ब्रश लिये (शायद वे बच्‍चे पोस्‍टर बनाने वाले थे) कोई डंडे पर गुब्‍बारे बांधे खड़ा था । इसी तरह के बहुत से बच्‍चे थे जिनके बारे में अन्‍दर इतनी गम्‍भीर मंत्रणा हो रही थी । वे बच्‍चे अन्‍दर घुसने की फिराक में थे लेकिन दरबान और स्‍वागत समिति के सदस्‍य उन्‍हें डांटकर, किसी को मारते और लतियाते हुये बाहर धकेल रहे थे ।